EESTI ADVOKATUURI JUHATUS

ISTUNGI PROTOKOLL

18. aprill 2017. a nr 8

Tallinn

**Advokaatide turvakontrollist kohtumajades**

Advokaat X on pöördunud advokatuuri poole küsimusega, kas ja kuidas on lubatud advokaadi asjade läbivaatus ja läbiotsimine kohtukordniku poolt. Advokaat väljendab muret seoses Harju Maakohtu Liivalaia kohtumajas aset leidnud vahejuhtumiga, mil kohtukordnik teostas advokaadi asjade läbivaatust solvaval ja provotseerival viisil, mida nägi pealt hulk advokaate, prokuröre ja kohtualuseid. Advokaat on seisukohal, et kohtukordniku taoline käitumine on advokaadi mainet kahjustav.

Kohtute seaduse § 126 lg 1 kohaselt on kohtukordnikul samad õigused, mis on abipolitseiniku seaduse § 12 ja 4. peatüki 2. jao kohaselt abipolitseinikul ning korrakaitseseaduse §-de 28 ja 30, § 32 lõigete 1–3, § 34, § 38 lõigete 1 ja 2, § 46, § 47 lõike 1 punktide 1, 2 ja 4 ning § 52 kohaselt politseil või muul korrakaitseorganil. Korrakaitseseaduse § 47 lg 1 kohaselt on kohtukordnikul kaalutlusõigus, kas kontrollida kohtumajja sisenevat isikut sättes nimetatud juhtumitel, et olla kindel, et isiku valduses ei ole esemeid või aineid, millega ta võib ohustada ennast või teisi isikuid.

Advokaatide turvakontrolli teema on ka varem olnud advokatuuri tähelepanu all ning olnud arutlusel kohtute haldamise nõukojas. Advokatuuri seisukoht on, et advokaate ja prokuröre kui professionaalseid menetlusosalisi tuleb turvakontrolli läbiviimisel kohelda võrdselt ning väärikalt. Kahjuks on kohtumajades turvakontrolli läbiviimine praktikas erinev (osalt ka erinevate tehniliste võimaluste tõttu) ning osades kohtumajades teostatakse turvakontrolli küll advokaatide suhtes, kuid mitte prokuröride osas. Advokatuuri jätkuv seisukoht on, et kui turvakontrolli rakendatakse, tuleb seda teha nii prokuröride kui advokaatide osas või vastupidi, mitte kumbagi puhul.

Kohtute haldamise nõukoja istungil 30.09.2016 on advokatuurile Justiitsministeeriumi justiitshalduspoliitika osakonna kohtute talituse esindaja poolt kinnitatud, et kõik kohtud on taganud selle, et prokuröre ja advokaate koheldakse võrdselt ja enam selle pinnalt probleemkohti ei ole. Kuna advokatuur ei ole veendunud, et praktikas see käesoleval ajal tõesti nii toimib, siis tõstatab advokatuur antud teema uuesti.

Juhatus

**O T S U S T A S:**

**Pöörduda Harju Maakohtu poole ning tõstatada uuesti advokaatide turvakontrolliga seonduvad küsimused.**